ועדת הכלכלה, כנסת 18, פרוטוקול מספר 537, 2011-06-13 13:30

כרמל שאמה-הכהן: צהרים טובים.

כרמל שאמה-הכהן: אנחנו פותחים ישיבה חמישית היום של ועדת הכלכלה.

כרמל שאמה-הכהן: על סדר היום: הצעת חוק רשות השידור (תיקון מס'...) לא כתוב לי איזה מספר, (אגרה), התשע"א-2010.

כרמל שאמה-הכהן: זה בעצם פרק שוועדת הכלכלה בשעתו פיצלה מחוק ההסדרים, שעסק בהעלאת האגרה לציבור.

כרמל שאמה-הכהן: ועדת הכלכלה וגם אני התבטאנו באופן ברור בחודשים האחרונים, שלא ניתן יד להעלאת האגרה.

כרמל שאמה-הכהן: מצד שני, נדרש פיתרון מימוני ואי אפשר לברוח מכך, לרפורמה המבורכת שהוועדה מקדמת וחסר סעיף אחד כדי שתשלים אותה, שכמעט סיימנו היום.

כרמל שאמה-הכהן: אבל מי שחי בתוך עמו יודע שאגרת רשות השידור זה אולי התשלום שהכי מאוס על הציבור, בצדק או שלא בצדק, אבל זו העובדה.

כרמל שאמה-הכהן: לבוא היום, בתקופה זעם של מחירים שבה כל מוצרי היסוד עולים, שהממשלה תביא העלאה נוספת והוועדה תיתן לכך אישור, זה דבר שנראה לי ואני גם יודע את רחשי ליבם של החברים והחברות בוועדה, שזה דבר בלתי סביר שלא ניתן לו יד, ובטח לא נרים בעדו את היד.

כרמל שאמה-הכהן: לכן, יש דיונים בין האוצר, שהוא שחקן מרכזי פה, והמשרד האחראי על רשות השידור, משרד ראש הממשלה וועדת הכלכלה, לנסות ולהגיע לפתרון יצירתי, שנוכל לחיות אתו בשלום וגם יחליק בגרון הציבור בצורה סבירה.

כרמל שאמה-הכהן: היו מחשבות שהגענו להסכמות ובסוף מתברר שאין הסכמות לגבי ההסכמות, כביכול, שהושגו.

כרמל שאמה-הכהן: לכן, הדיון הזה, אני לא בטוח שנגיע בסופו של דבר להכרעה אבל ננסה להתקדם ולשמוע את הדעה של החברים והמשתתפים השונים.

כרמל שאמה-הכהן: כל מי שרוצה לדבר צריך להירשם לבקשה לזכות דיבור.

כרמל שאמה-הכהן: נציג האוצר יפתח ויציג לנו איפה עומדים הדברים מבחינתו, ומכאן נמשיך.

כרמל שאמה-הכהן: תודה רבה.

יהודה סבן: כפי שאמר היושב ראש, הרפורמה ברשות השידור יוצרת גירעון די משמעותי - -

כרמל שאמה-הכהן: אתה יכול להגיד את הסכום כדי לסבר את האוזן?

יהודה סבן: סדר גודל של בין 600 ל-700 מיליון שקלים במצטבר על פני השנים הללו.

אתי בנדלר: מה זה "בשנים הללו"?

יהודה סבן: שלוש השנים הראשונות לרפורמה.

יהודה סבן: הגירעון נובע משלוש הוצאות בסיסיות - -

אופיר אקוניס: כמה הגירעון?

יהודה סבן: בין 600 ל-700 מיליון שקלים.

יוליה שמאלוב-ברקוביץ: וכמה היום הגירעון, לפני הרפורמה?

יהודה סבן: רק שניה, אם אפשר לתת לי להשלים ואני אענה.

יוליה שמאלוב-ברקוביץ: אני אשמח לתת לך להשלים.

יהודה סבן: הדבר המרכזי שגורם לגירעון בשנים הללו זה הוצאות הפרישה שצפויות להיות ברשות בשנים הבאות.

יהודה סבן: במקביל, אני רוצה להזכיר לוועדה שנעשה תיקון חוק, חוק רשות השידור, בשנת 2004 או 2005 כמדומני, שהפחית את אגרת רשות השידור בצורה מאוד משמעותית בשנים הללו.

יהודה סבן: מאחר שכך, נוצר מצב שבאמת יש בור תזרימי מאוד בעייתי בשלוש השנים האלה, ואנחנו נדרשים למצוא פתרון מימוני.

יהודה סבן: הפתרון המימוני שעליו החליטה הממשלה הוא לחלק את הנטל הזה פחות או יותר שווה בשווה, בין העלאה של האגרה לבין תקציב מדינה.

יהודה סבן: לגבי האגרה, הממשלה החליטה כדלקמן:

יהודה סבן: בשנים 2011-2012 אגרת הטלוויזיה תעלה ב-5%.

יהודה סבן: בשנת 2013 היא תרד ב-5%, בשנת 2014 ב-4% ומשנת 2015 ואילך - -

לאה ורון: ב-2013 היא תרד בכמה?

יהודה סבן: היא תפחת ב-5%, ב-2014 היא תפתח בשיעור של 4% ועד שנת 2015 היא תפחת בשיעור של 1% בשנה.

אופיר אקוניס: - - -

יהודה סבן: אמרתי שבשנת 2011 הצעת הממשלה היא להעלות את האגרה ב-5%.

אופיר אקוניס: וההצעה הזאת לא התקבלה.

אופיר אקוניס: כבר שילמו את האגרה המופחתת.

יהודה סבן: לגבי אגרת הרדיו: החליטה הממשלה להגדילה ב-20% בשנתיים הראשונות, להפחיתה בשנת 2013 ב-20%, בשנת 2014 ב-16% והחל משנת 2015 ב-1% בשנה.

יהודה סבן: העלאה של האגרה, כפי שאתם רואים, זה ל-3 שנים בלבד.

יהודה סבן: סכום האגרה יהיה גבוה יותר מהסכום הריאלי הנוכחי ולאחר מכן, הוא יחזור לסכום הריאלי הנוכחי ואחר כך הוא פוחת.

יהודה סבן: זו היתה החלטת הממשלה.

נסים זאב: יצא שישלמו כסף - -

כרמל שאמה-הכהן: זו העמדה הבסיסית של הממשלה אבל הממשלה גם בוחנת את הצעותיה, אני מבין, בימים אלה.

כרמל שאמה-הכהן: נכו, מר סבן?

כרמל שאמה-הכהן: אתם לא כפויים על ההצעה הזאת כרגע.

יהודים סבן: על המספרים המדויקים - -

כרמל שאמה-הכהן: אתם בוחנים אפשרויות חדשות.

יהודה סבן: נבחנות הצעות.

כרמל שאמה-הכהן: אני אמרתי את דעתי גם למשרד ראש הממשלה וגם לאוצר.

כרמל שאמה-הכהן: לדעתי, אחת הבעיות הבסיסיות בנושא של אגרת רשות השידור זה נושא הגביה.

כרמל שאמה-הכהן: חוסר ההצלחה בגביה עמוקה ורחבה, שלא מצליחה לגבות ממגזרים שלמים את אותה אגרה.

כרמל שאמה-הכהן: זה לא סוד מי הם אותם מגזרים שמתחמקים מתשלום אגרה, ואז נוצר שיש ישראלים שמשלמים ויש ישראלים שלא משלמים.

כרמל שאמה-הכהן: אפשר ממש לראות את החלוקה הזאת באופן ברור.

כרמל שאמה-הכהן: לכן, אני הצעתי וזאת הצעתי, שיהיה שינוי במנגנון הגביה, שיעבור למנגנון של גביה ודאית, בין אם זה הפלטפורמה של אגרת הרדיו ברכב, ששם יש גביה של 100%.

כרמל שאמה-הכהן: לבטל את אגרת רשות השידור והטלוויזיה, להוריד אותה ל-0 ואז גם הציבור יחסוך, כל משפחה תחסוך לא מעט כסף, בטח ובטח השכבות היותר חלשות ולהעביר את זה לאגרת הרכב ששם אף אחד לא יכול להתחמק.

כרמל שאמה-הכהן: באותה מידה שישלמו ברמת-גן, ישלמו גם באום אל פאחם.

יוליה שמאלוב-ברקוביץ: גם אלה שאין לו מקלט טלוויזיה, משלם על מה?

יוליה שמאלוב-ברקוביץ: מה קורה?

כרמל שאמה-הכהן: גם היום, מי שיש לו טלוויזיה ולא רואה ערוץ 1 – משלם.

אופיר אקוניס: לא, היא שואלת לגבי מי שאין לו מקלט טלוויזיה.

כרמל שאמה-הכהן: אם היית קובעת שמשלם רק מי שצופה בערוץ 1, הייתי מבין.

כרמל שאמה-הכהן: אבל זה גם היום לא הגדרה.

כרמל שאמה-הכהן: היום שולחים חיובים למי שיש ערוץ טלוויזיה ורואה רק ערוץ 9 ברוסית.

יוליה שמאלוב-ברקוביץ: אדוני היושב ראש, זה בדיוק כמו להציע לקחת אגרת טלוויזיה בקניית חלב.

יוליה שמאלוב-ברקוביץ: זה פחות או יותר אותו דבר.

יוליה שמאלוב-ברקוביץ: כל מי שיקנה חלב, שישלם אגרה לרשות השידור.

כרמל שאמה-הכהן: חברת הכנסת ברקוביץ, את קצת מפספסת.

כרמל שאמה-הכהן: היום יש אנשים שלא רואים ערוץ 1 ומשלמים אגרה לרשות השידור.

יוליה שמאלוב-ברקוביץ: אני מתנגדת להצעה, אדוני היושב ראש.

כרמל שאמה-הכהן: אנחנו מממנים שידור ציבורי, זה הרעיון.

יוליה שמאלוב-ברקוביץ: הרעיון שכשיש ביקורת פנימית של רשות השידור ולא נעשה שום דבר, ואף אחת מהממשלות לדורותיהן ולא רק הממשלה הזאת, לא עשתה תיקון בנושא הזה, לא אומר שהציבור עכשיו צריך לשלם - -

כרמל שאמה-הכהן: להיפך, אנחנו דואגים שהציבור ישלם פחות.

כרמל שאמה-הכהן: אני אמרתי שלפחות ככל שזה תלוי בי, הוועדה לא תיתן יד לזה שהציבור ישלם יותר.

נסים זאב: אדוני היושב ראש, אני מציע, כדי שכולם ישתתפו בהוצאה, שאולי נכניס את זה בנושא של המע"מ, עוד חצי אחוז לכל מדינת ישראל, ובאמת יהיה פה חתך לכל האוכלוסייה.

נסים זאב: כי אתה אומר שאם אפשר להעביר מהטלוויזיה לרכב, אני מציע להעביר את זה למע"מ.

כרמל שאמה-הכהן: זאת גם אפשרות.

כרמל שאמה-הכהן: הכי טוב היה אם זה היה בא מתקציב המדינה, אבל יש לזה משמעויות.

כרמל שאמה-הכהן: הנטל הזה, בכל אחת מהצורות שמוצעות פה, כיצד הוא מתחלק על השכבות השונות באוכלוסייה.

כרמל שאמה-הכהן: כשאתה מעברי את זה לרכב, אז מי שיש לו הרבה רכבים צריך לשלם טיפה יותר עבור השידור הציבורי וזה לפעמים יותר צודק, ומי שטיפה יותר חלש, ישלם בהגדרה פחות.

כרמל שאמה-הכהן: זו הצעתי והיא לא חייבת להתקבל.

יוליה שמאלוב-ברקוביץ: הצעתך טובה.

יוליה שמאלוב-ברקוביץ: אני מציעה שנעשה את זה כשקונים חלב...

כרמל שאמה-הכהן: יוליה, הדיונים בוועדת הכלכלה מתיימרים להיות טיפה יותר רציניים.

כרמל שאמה-הכהן: אם את רוצה להגיש הצעה, אז תכתבי את זה ותציעי את זה ונצביע על זה.

כרמל שאמה-הכהן: הרי את לא מתכוונת ברצינות.

כרמל שאמה-הכהן: .. עם כל הכבוד לעשייה הגדולה בכנסת.

כרמל שאמה-הכהן: חבר הכנסת אקוניס, בבקשה.

אופיר אקוניס: תודה לך, אדוני היושב ראש.

אופיר אקוניס: אני מוכרח להגיד לך שאתה מחזיר אותי במינהרת הזמן לנובמבר 2010.

אופיר אקוניס: איך אומרים הגששים?

אופיר אקוניס: באותה רגל ובאותה פוזיציה אבל לא באותו כדור הובקע השער הזה כבר.

אופיר אקוניס: זה פשוט בלתי מתקבל על הדעת שאנחנו עוסקים שוב ברעיון שנדחה, אדוני, כולל על ידך כחבר בוועדת הכלכלה, כאשר אני אמרתי למשרד האוצר אז, בנובמבר - -

כרמל שאמה-הכהן: כיושב ראש זאת היתה ההחלטה הראשונה שקיבלתי.

כרמל שאמה-הכהן: הפיצול של הפרק הזה זו ההחלטה הראשונה שקיבלתי בוועדת הכלכלה.

אופיר אקוניס: נכון, זה הפיצול אבל היה דיון בסוף נובמבר, בשלהי כהונתי ואמרתי על דעת כל חברי הוועדה, שאנחנו רוצים בהצלחת השידור הציבורי, רוצים בהצלתו, אבל איננו מקבלים, הכנסת וועדת הכלכלה שמייצגת את חברי הכנסת שעוסקים בנושא, אינם מקבלים את העיקרון שבו הגברת כהן מחדרה תממן את הגירעון, את הבור המביך הזה, מר סבן, שאף אחד, לא אתה ולא קודמיך מנעתם אותו ונתתם לו להתגלגל עד 700 מיליון שקלים בשנה, ואני שמעתי גם מיושב ראש רשות השידור שבכלל לא היו תקציבים בשנים האחרונות, למוסד שמונית לעמוד בראשו לפני כשנה, פחות או יותר.

אופיר אקוניס: ולכן, העיקרון הזה, אדוני היושב ראש, בין אם הוא העלאת אגרה על הטלוויזיה, כפי שהציע בהתחלה האוצר, ובין אם הוא העלאת אגרה על הרכב, ואני חושב שגם זה דבר פסול משום שהיום לרוב אזרחי ישראל, רובם הגדול, מחזיקים בשני כלי רכב, ויצטרכו לשלם יותר ויהיה סבסוד צולב לאנשים.

אופיר אקוניס: זה דבר בלתי מתקבל על הדעת, גם הרעיון הזה.

כרמל שאמה-הכהן: גם היום יש סבסוד צולב.

אופיר אקוניס: היום יש סבסוד צולב משום שמר כץ, ואני לא אומר לך אישית, מר כץ, דיברנו על זה שרשות השידור איננה גובה למעלה מ-75% מהאוכלוסייה הערבית אגרה.

אופיר אקוניס: זה סבסוד - -

אלי פולק: ל-60% מבתי האב במדינת ישראל, יש להם כלי רכב אחד.

אלי פולק: ל-40% הנותרים נכון שיש הרבה שיש להם שני כלי רכב, אבל את כלי הרכב השני משלם המעביד.

אלי פולק: פירושו של דבר שעל כל - -

קריאות: - - -

אלי פולק: לא כולם אבל חלק מהם, יש להם שני כלי רכב.

אלי פולק: גם אם תעלה את המיסוי על מי שי שלו שני כלי רכב ב-100 שקלים, אתה מוצא את עצמך במצב שבו - - על בתי האב בישראל שמשלמים 100 שקל פחות מאשר מה שהם משלמים היום.

אופיר אקוניס: נתתי למר פולק לתת את הארתו המעניינת והטובה, שאינני מקבל אותה הפעם.

אופיר אקוניס: אתה יודע, אנחנו לא חייבים להסכים תמיד על כל דבר.

אופיר אקוניס: בכל מקרה, הרעיון הזה בא ועולה שוב היום, בכל מיני וריאציות ובכל מיני הצהרות כאשר אנחנו בסוף אותה ישיבה, עוד לפני שזה פוצל, זאת היתה הודעת של הכנסת, של המקום שבו יושבים נציגי העם: מן הממשלה לחזור לכאן, אם אינני טועה, אני אומר את זה בעל-פה, לחזור לכאן ולהציג אלטרנטיבות אחרות ולהביא רעיונות אחרים לכאן כדי לסגור את החוב המביך הזה של רשות השידור, ובוודאי לא על ידי העלאת האגרה.

אופיר אקוניס: אני אומר לך שהאזרחים, ובהם אני, כבר שלמו את האגרה, מר סבן, לשנת 2011 בסכום של 379 שקלים.

אופיר אקוניס: שילמתי וקיבלתי ממר כץ את המכתב המרגש, הלכתי לסניף הדואר פה, בכנסת, ושילמתי את זה.

אופיר אקוניס: עכשיו אתה מבקש ואולי גם מבקש השלמות - -

יהודה סבן: כמו כולנו.

אופיר אקוניס: אמרתי, כמו כולנו.

אופיר אקוניס: עכשיו אתה בא ומבקש השלמות.

אופיר אקוניס: אני אומר לך שאין רוב במקום הזה להעלאת האגרה בשום צורה.

אופיר אקוניס: לא העלאת האגרה על הרכבים ובוודאי לא על מקלטי הטלוויזיה המוחזקים - -

כרמל שאמה-הכהן: אני רוצה שתבין שהעלאת אגרה על רכבים, בסך הכל זו הפחתת האגרה.

יוליה שמאלוב-ברקוביץ: זה לא נכון.

אופיר אקוניס: 379 שקלים למקלט הטלוויזיה.

כרמל שאמה-הכהן: היום מה שמשלמים על השידור הציבורי, משלמים אגרת רכב ואגרת טלוויזיה.

כרמל שאמה-הכהן: בסוף זה סכום אחד.

כרמל שאמה-הכהן: ברגע שתבטל את אגרת הטלוויזיה ותוריד אותה לאפס, ותעמיס את החלק הזה על אגרת הרדיו בגלל התשלום העמוק יותר, הגביה העמוקה יותר, משק בית ממוצע ישלם פחות.

אופיר אקוניס: לרבים יש לפחות שני רכבים ולכן - -

קריאות: ילדים, סטודנטים, יש להם רכב ב-3000 שקל.

קריאות: למה הם צריכים לשלם אגרה?

אופיר אקוניס: לכן, אני בא ואומר בצורה ברורה לממשלה: הממשלה פרסמה אתמול את הנתון המדאיג, משום שהוא בא מהעלאת מיסוי עקיף על הדלק בעיקרו, זה דבר מביך כשלעצמו דרך אגב אבל לכם יש הכנסות יותר ממה שחשבתם שיהיו הכנסות ממסים.

אופיר אקוניס: הממשלה רוצה להציל את השידור הציבורי?

אופיר אקוניס: בענין הזה היא מאוחדת עם כל מי שיושב כאן, עם עובדי רשות השידור, עם חלק גדול מצופי רשות השידור וחברי הכנסת.

אופיר אקוניס: שתעשה את הדבר הבא: שתתקצב את הצלת השידור הציבורי.

אופיר אקוניס: היא יכולה, זה אפשרי.

אופיר אקוניס: אם ראש הממשלה ושר האוצר והממשלה מקבלת החלטה כזאת שתתקצב את הצלת השידור הציבורי ולא תעשה מצ'ינג עם הציבור.

אופיר אקוניס: אתם רוצים להציל, אתם רוצים לעשות רפורמה ואתם אומרים לציבור: תשלמו.

אופיר אקוניס: זה כמו שעל הרפורמה בנמלים מ-2004 הייתם אומרים לציבור: תשלמו על חלק מהרפורמה.

אופיר אקוניס: הרי לא ביקשתם את זה, נכון?

אופיר אקוניס: לא הצעתם על הרפורמה בנמלים, על הרפורמה בחברת חשמל שעוד לא קיימת ועל רפורמות אחרות לציבור להשתתף.

אופיר אקוניס: אין מצ'ינג וגם לא יהיה השתתפות של הציבור ברפורמה ברשות השידור.

אופיר אקוניס: תודה.

כרמל שאמה-הכהן: מי מחברי הכנסת רוצה לדבר?

ישראל אייכלר: אני ביקשתי.

ישראל אייכלר: תודה רבה.

ישראל אייכלר: קודם כל, אני מתנגד עקרונית לכל האגרה הזאת ולכל המס הנוסף שמדינת ישראל משיתה על אזרחיה.

ישראל אייכלר: יש למדינה הכנסות ממסים במיליארדים, יש בבנק ישראל 70 מיליארד דולר עודפים.

ישראל אייכלר: אם המדינה מחליטה שהיא צריכה לממן שידור ציבורי, יש לשאת לו תקציב, היא יכולה לממן שידור ציבורי כמה שיהיה הנזק.

ישראל אייכלר: ואם רשות השידור צברה חובות של 700 מיליון שקל, מדינת ישראל תשלם וגם הכסף שהמדינה משלמת, זה גם המסים שלנו.

ישראל אייכלר: כך שכל אגרת הרדיו והטלוויזיה זה מס עריץ ולא צודק וצריך לבטל אותו מן העולם, בוודאי בעולם מודרני שבו התקשורת כל כך התפזרה וזה כבר לא ערוץ רדיו אחד ולא ערוץ טלוויזיה אחד.

ישראל אייכלר: דבר שני, גם אם עושים אגרה, שאני מתנגד לה, להטיל את כל האגרה על מאזיני הרדיו בשעה שיש ציבור של מאות אלפי אנשים שבכלל לא צורכים את המצרך הטלוויזיוני, זאת נראית לי כפיה כמו שאני אכפה על כל אזרחי ישראל לממן את התפילין שאנשים מסוימים - -

כרמל שאמה-הכהן: הם עושים את זה דרך תקציב משרד הדתות, ואני לא נגד זה.

ישראל אייכלר: אז שיעשו את זה דרך תקציב משרד...

ישראל אייכלר: אגב, המדינה לא מממנת ואני אומר לך שאין תקציב לתפילין - -

כרמל שאמה-הכהן: תאמין לי שיש...

ישראל אייכלר: אפילו פרוטה אחת לא.

ישראל אייכלר: ואפילו אם היא תהיה, אז תאר לעצמך שאני אעשה אגרה שכל אזרח בישראל ישלם על התפילין שאני מניח.

ישראל אייכלר: אין דבר כזה.

ישראל אייכלר: לכן, האגרה הזאת פסולה והעברתה לרדיו, שאגב, מי הם בעלי המכוניות?

ישראל אייכלר: אפשר לחשוב שפעם בעל מכונית היה איש אשם.

ישראל אייכלר: היום המסים על הדלק, ששמענו רק אתמול שהמדינה התעשרה מהגזירות האלה של עליית המחירים בעולם של הנפט, המדינה רק מרוויחה מהגזירות על הציבור.

ישראל אייכלר: אז להוסיף עוד משהו על בעל המכונית המסכן, אדרבה, אומרים שיש בעלי שתי מכוניות - -

כרמל שאמה-הכהן: עכשיו הם לא משלמים?

כרמל שאמה-הכהן: עכשיו תושבי השכונות והחלשים לא משלמים אגרת רשות השידור?

ישראל אייכלר: אבל אתה רוצה להעלות את זה.

כרמל שאמה-הכהן: לא להפחית אני רוצה.

ישראל אייכלר: להפחית ב-2013,2014?

כרמל שאמה-הכהן: לא, להפחית אותה מיד.

כרמל שאמה-הכהן: אם אתה מעביר תשלום לרדיו, אתה מפחית את התשלום שמשק בית משלם, בטח של אלה - -

ישראל אייכלר: אבל ברדיו אתה מעלה לו, אז אל תקרא לזה הפחתה.

כרמל שאמה-הכהן: אבל אתה מפחית הרבה יותר.

כרמל שאמה-הכהן: אתה מפחית כפול.

ישראל אייכלר: אבל אני אומר שיש מאות אלפי אנשים שאינם צורכים את הטלוויזיה, ואתה לא יכול להטיל עליהם דבר כזה.

כרמל שאמה-הכהן: אבל אגרת רשות השידור היא לא מבוססת צריכה.

כרמל שאמה-הכהן: אתה בודק - -

יוליה שמאלוב-ברקוביץ: אז על מה היא מבוססת?

ישראל אייכלר: אז זה עוול כפול.

ישראל אייכלר: מה זה אגרה על רדיו?

כרמל שאמה-הכהן: על הצורך בשידור ציבורי במדינת ישראל.

ישראל אייכלר: אני רוצה להשיב על מה שאומר היושב ראש: היושב ראש אומר נכון, שיש ציבור גדול מאוד שמסתכל בערוץ 2 ובערוץ 10 ובכלל לא רואה את ערוץ 7.

ישראל אייכלר: גם זה עוול, שמטילים עליו אגרת טלוויזיה, אז אתה בא להוסיף גם את מאזיני הרדיו, שהם יממנו את הטלוויזיה ואת כל הכשלים של המערכת הטלוויזיונית?

ישראל אייכלר: זה פשוט חוק בלתי צודק, ואני חושב שהכנסת צריכה להוריד את זה.

ישראל אייכלר: אלא מה?

ישראל אייכלר: צריך לממן את השידור הציבורי, אם הוא יהיה שידור הוגן, כפי שאנחנו מקווים אחרי הרפורמה, על ידי תקציב המדינה.

ישראל אייכלר: זה גם עסק שלנו.

ישראל אייכלר: יש תקציבים גדולים מאוד, יש רזרבות גדולות מאוד, המדינה לא נמצאת במצב שהיא לא יכולה לממן את עלות הרשות.

ישראל אייכלר: עוד משפט אחד על העלות עצמה: למה אני עבדתי ברדיו "קול-חי", רדיו פרטי חוקי, שמשלם למדינה כל חודש תמלוגים לערוץ השני, ומחזיקים אתה אנשים שם בשידורים לא פחות איכותיים, ואין גירעונות.

ישראל אייכלר: למה בשידור ציבורי צריך להיות גירעון?

כרמל שאמה-הכהן: אני מסכים אתך ברוב הדברים שאתה אומר אבל אגיד לך מה הבעיה: כשאתה אומר: בא נממן מתקציב המדינה, פה יהיה קונצנזוס.

כרמל שאמה-הכהן: כולנו לא רוצים ששום אזרח ישלם שקל שהוא לא חייב לשלם ושהמדינה תממן הכל.

כרמל שאמה-הכהן: אז יבוא האוצר ויגיד לך: מאיפה ממנים את זה?

כרמל שאמה-הכהן: חברי האופוזיציה, אין להם בעיה, הם כל היום כותבים הרי צ'קים לציבור בלי כיסוי.

כרמל שאמה-הכהן: דלק ב-5 שקלים לליטר.

כרמל שאמה-הכהן: אנחנו, חברי הקואליציה, צריכים גם לתת כיסוי.

כרמל שאמה-הכהן: תבוא עמדת קואליציה לפה, אם לא תיתן פתרון שהוא אמיתי, ואז נראה איך נצביע כולנו.

יוליה שמאלוב-ברקוביץ: תצביע לפי המצפון שלך.

כרמל שאמה-הכהן: אתם מצביעים כל הזמן לפי המצפון.

יוליה שמאלוב-ברקוביץ: בוודאי.

כרמל שאמה-הכהן: ולכן, אנחנו צריכים לבוא לאלטרנטיבה שהיא מעשית ואמיתית.

כרמל שאמה-הכהן: אני אתך בלהביא את זה לתקציב המדינה, גם אמרתי את זה בדבריי.

כרמל שאמה-הכהן: זה הפתרון האידיאלי.

כרמל שאמה-הכהן: בא נראה איך משכנעים - -

ישראל אייכלר: בא נעשה את זה.

ישראל אייכלר: האוצר לא יוכל להגיד שאין לו כסף כי הוא גובה מהציבור 14 מיליארד - -

אופיר אקוניס: אדוני, אם הממשלה תאמץ את המתווה הזה, בוודאי.

אופיר אקוניס: אגב, אני דיברתי על הפחתה ולא על ביטול.

ישראל אייכלר: אני אומר עוד יותר: הענין של הנדל"ן, אתה יודע שהמדינה מרוויחה 14 מיליארד שקל מסים שזה לא צודק וזה לא היה בכוונת המחוקק מלכתחילה.

ישראל אייכלר: אז בואו ניקח מהכסף הזה ונממן רשות שידור יעילה ולא בזבזנית, ולא נטיל את האגרה הזאת.

כרמל שאמה-הכהן: אני לא אגיד מי מחברי הכנסת פה אבל אפשר לעשות את זה על חשבון ההסכמים הקואליציוניים עם אגודה.

ישראל אייכלר: ודאי, אני מסכים.

ישראל אייכלר: את כל הקליפה של התפוז שאתם נותנים לאגודת ישראל, אתם תאכלו את הפרי, אז תאכלו מקליפת התפוז גם.

ישראל אייכלר: אני מסכים.

ישראל אייכלר: אנחנו נפסיד פחות.

ישראל אייכלר: אני לא הייתי בגיבושון בצפת.

כרמל שאמה-הכהן: שילמנו כל שקל.

ישראל אייכלר: לא, אני מדבר על עצם הגיבוש כי הקואליציה לא שוויוניות, הקואליציה לא מייצגת את כל הציבור - -

כרמל שאמה-הכהן: רגע, עוד רגע תפרק לנו את הממשלה.

כרמל שאמה-הכהן: הקואליציה בסדר.

ישראל אייכלר: אני לא יכול לפרק את הממשלה כי אני לא רואה אלטרנטיבה, אבל זה לא אומר שהממשלה צודקת.

אופיר אקוניס: זה היה שיעור בריאל פוליטיק.

אופיר אקוניס: הוא לא היה רוצה.

אופיר אקוניס: ..

יוליה שמאלוב-ברקוביץ: אדוני היושב ראש, אני חושבת ששכחנו קצת שאומר, למשל, חבר הכנסת אופיר אקוניס, שלאוצר יש אינטרס לשמור ולהציל את רשות השידור, כמו לכולנו.

יוליה שמאלוב-ברקוביץ: אבל האוצר הכניס איזו "עז", שאומר כדלקמן: במידה והאגרה תועלה, הרפורמה תעבור.

יוליה שמאלוב-ברקוביץ: אם האגרה לא תועלה, לא תהיה רפורמה ברשות השידור.

כרמל שאמה-הכהן: לא, הוא אומר שאם לא תעלה האגרה ולא יהיה פתרון אחר, אז לא יהיה.

יוליה שמאלוב-ברקוביץ: אז לא יהיה.

יוליה שמאלוב-ברקוביץ: לא משנה, זה מה שהוא אומר.

יוליה שמאלוב-ברקוביץ: האוצר אומר שאנחנו חייבים להצביע על עליית האגרה - -

כרמל שאמה-הכהן: לא, הוא אמר שהם בוחנים פתרונות אחרים.

יוליה שמאלוב-ברקוביץ: אז אולי שיציג אותם, מה הפתרונות האחרים.

קריאה: כמה שנים הם בוחנים?

כרמל שאמה-הכהן: לא, זה משהו מהשבוע האחרון.

יוליה שמאלוב-ברקוביץ: הם הבינו שיש פה רוב לא להצביע עבור עליית האגרה ולכן, הם מתחילים לבחון, דבר שהם יכול לעשות קודם, אדוני היושב ראש, ולא לחכות להיום .

יוליה שמאלוב-ברקוביץ: אדוני היושב ראש, אני חושבת שעל המחדל הנוראי שקרה ברשות השידור במשך שנים, ואני עוד פעם אומרת שאני לא מאשימה את הממשלה הזאת בלבד.

יוליה שמאלוב-ברקוביץ: אני מדברת על ממשלות לדורותיהן.

יוליה שמאלוב-ברקוביץ: לא יכול להיות שהציבור ישלם, ואני שמעתי את אופיר אקוניס אומר: יש רשות שידור.

יוליה שמאלוב-ברקוביץ: אולי יש רשות שידור, אדוני, אבל אני חושבת שהנושא הזה של החידלון הנוראי שיש ברשות השידור, והיום רשות השידור היא לא רשות שידור מלאה.

יוליה שמאלוב-ברקוביץ: אנחנו יודעים שאם התוכן שם נעשה ב-10 מיליון שקל, ורוב הכסף הולך על משכורות או על בנין או על כל - -

קריאה: על חוזים אישיים.

קריאה: ..

יוליה שמאלוב-ברקוביץ: - - לא חשוב, אמרו לי פה מאחורה "חוזים אישיים", זה אומר שלציבור אין מה לשלם אגרה.

יוליה שמאלוב-ברקוביץ: אז לדעתי, נציג האוצר, היה ראוי שהאוצר יבטל את האגרה לחלוטין במדינת ישראל כי כרגע אין על מה לשלם את האגרה.

יוליה שמאלוב-ברקוביץ: ואז הוא ישקיע מכספו, ברוך השם יש לו כסף, וראינו את זה, כמו שאמרו פה לפניי, לגבי גביית המסים - -

אופיר אקוניס: אפשר לקבל את ההודעה שהוצאתם אתמול?

יוליה שמאלוב-ברקוביץ: שנייה אופיר, יהודה לא יודע, לא סיפרו לו.

יוליה שמאלוב-ברקוביץ: למר סבן לא סיפרו שיש הרבה כסף בקופה.

יוליה שמאלוב-ברקוביץ: אני חושבת שמה שאתם צריכים לעשות, מר סבן, זה לבטל את האגרה, להשקיע כסף מהאוצר, להציל את רשות השידור ולהפוך אותה לרשות שידור אמיתית, כפי שאנחנו זקוקים לה.

יוליה שמאלוב-ברקוביץ: ואחרי זה, לבוא למדינת ישראל, לאזרחים, ולהגיד שעכשיו האגרה 450 שקל.

יוליה שמאלוב-ברקוביץ: אולי אז לאנשים יהיה רצון לשלם בעד האגרה, שתהיה תמורה בעד האגרה.

יוליה שמאלוב-ברקוביץ: דבר שני, לגבי ההצעה שלך, אדוני:

יוליה שמאלוב-ברקוביץ: אני חושבת והייתי מאוד רצינית כשדיברתי על חלב.

יוליה שמאלוב-ברקוביץ: זה נכון שאנשים לא יכולים - -

כרמל שאמה-הכהן: אני רוצה שתגישי הצעה כזאת, אם את רצינית.

יוליה שמאלוב-ברקוביץ: בסדר גמור.

כרמל שאמה-הכהן: אני מתערב שלא תגישי הצעה כזאת.

יוליה שמאלוב-ברקוביץ: אני אגיש.

יוליה שמאלוב-ברקוביץ: אדוני היושב ראש, אני חושבת שההצעה שלך היא הצעה שאני מבינה שאתה מחפש פתרון יצירתי, והוא מאוד יצירתי.

כרמל שאמה-הכהן: זה לא רק כפתרון.

כרמל שאמה-הכהן: זה מקומם אותי ומרגיז אותי שאוכלוסיות שלמות לא משלמות את זה, וזה חלק מאותו יחס שהמדינה מקבלת מהם.

אופיר אקוניס: רובם גם נוסעים בלי רישיון ולכן הם לא באים לחדש את רישיון הרכב.

אופיר אקוניס: אני לא צוחק, זה בדוק ב-100%.

אופיר אקוניס: אני יודע שזה לא נשמע נעים ולא פוליטיקלי-קורקט, אבל הם לא מחדשים רישיונות רכב, תבדוק במשרד התחבורה.

אופיר אקוניס: הם נוסעים ברכבים בלי רישיון ולכן הם גם לא ישלמו, אדוני.

אופיר אקוניס: לא סתם אני אומר את זה.

יוליה שמאלוב-ברקוביץ: אדוני היושב ראש, אני רוצה לומר שבאחת הוועדות דיברתי על הגביה של רשות השידור, והיה שם נציג של חבר כנסת ערביי ישראל שמאוד כעס עלי, שאמרתי שבאמת צריך להעמיק - -

כרמל שאמה-הכהן: אני זוכר את זה.

כרמל שאמה-הכהן: זאת ישיבה שהיתה משודרת.

אופיר אקוניס: נכון, זאת היתה ישיבה קשה.

יוליה שמאלוב-ברקוביץ: - - שצריך להעמיק את הגביה ולא לבוא ולהטיל מס נוסף.

יוליה שמאלוב-ברקוביץ: אבל לגבי מה שאתה מציע, קיבלנו מהאגודה לזכות הציבור לדעת חשבון.

יוליה שמאלוב-ברקוביץ: תסתכל.

יוליה שמאלוב-ברקוביץ: מס על משפחה בעלת שני רכבים, נכון לעכשיו זה 622 שקל.

יוליה שמאלוב-ברקוביץ: בעקבות הרפורמה שאתם מציעים, זה יהיה 750 שקל.

יוליה שמאלוב-ברקוביץ: יש פה ציבור, ואני לא מצדדת בציבור הזה, הציבור החרדי, שלא רואה טלוויזיה.

יוליה שמאלוב-ברקוביץ: אז הוא צריך לממן את מי?

יוליה שמאלוב-ברקוביץ: אני לא מבינה את הדבר הזה.

יוליה שמאלוב-ברקוביץ: למה?

יוליה שמאלוב-ברקוביץ: האוצר צריך לשלם על הטעויות שלו.

יוליה שמאלוב-ברקוביץ: הייתם צריכים מזמן לבוא ולסגור - -

יהודה סבן: מדוע מדובר בטעויות של האוצר?

יוליה שמאלוב-ברקוביץ: אני מתנגדת להצעה ואף מבקשת לבטל אותה לחלוטין.

כרמל שאמה-הכהן: תודה רבה.

כרמל שאמה-הכהן: פרופסור אלי פולק בבקשה, מזכות הציבור לדעת.

אלי פולק: יושב ראש הוועדה הציג את הבעיה במלא חריפותה, והבעיה כי כזאת שתשלום האגרה היום הוא תשלום לא שוויוני.

אלי פולק: אני חושב שצריך לומר דבר אחד בתחילת הדרך: רשות השידור, בין שיש לי מקלט רדיו ובין שאין לי מקלט רדיו, בין שיש לי מקלט טלוויזיה ובין שאין לי מקלט טלוויזיה, היא משרתת את מדינת ישראל ואת כל אזרחיה במה שהיא צריכה לעשות, וגם אפילו במה שהיא עושה היום.

אלי פולק: אם יש "רדיו רקע" ואם יש רדיו בערבית ואם יש שידורים בערבית ואם יש שידורי תוכן לכל מיני אוכלוסיות, כולל רדיו מורשת כדוגמה.

אלי פולק: כל הדבר הזה משרת את כל אזרחי המדינה ולכן, כל אזרחי המדינה צריכים לקחת חלק בנטל.

אלי פולק: אלא מאי?

אלי פולק: יש אזרחי מדינה עניים ויש אזרחי מדינה עשירים וצריכים להבחין ביניהם.

אלי פולק: העשירים צריכים לשלם יותר, והעניים צריכים לשלם פחות.

אלי פולק: אני חושב שהמתווה - -

אופיר אקוניס: לרוב המעמד הבינוני יש שתי מכוניות.

אופיר אקוניס: אנחנו לא בשנות ה-60.

אלי פולק: אנחנו לא בשנות ה-60 ולרוב המעמד הבינוני - -

אופיר אקוניס: יש לו שתי מכוניות.

אופיר אקוניס: עוד פעם נהרוס אותו עוד פעם נדרוס אותו ועוד פעם נדרוך עליו?

אופיר אקוניס: די.

אופיר אקוניס: המעמד הבינוני הוא רוב הציבור בישראל.

אלי פולק: זה אכן נכון - -

קריאה: כולם בוכים על דלק אבל לא בוכים על המס.

קריאות: - - -

אלי פולק: אדוני היושב ראש, האם יש לי זכות דיבור?

ישראל אייכלר: כל מה שאמרת לא סותר את זה שהמדינה תתקצב את זה ולא יעשו אגרה על האזרח.

אלי פולק: אני רוצה לומר עוד דבר לחברת הכנסת ולהערות שלה: הדף שאת קיבלת מאתנו מניח עוד הנחה מאוד משמעותית, שאמורה להפוך את רשות השידור לרשות ציבורית באמת ולא לרשות שרודפת הכנסות מפרסומות.

אלי פולק: היא מבוססת על ביטול הפרסומות לחלוטין.

אלי פולק: אם לא תבטלי את הפרסומות, גם מי שיש לו היום שני כלי רכב ישלם מה שהוא משלם היום.

אלי פולק: אז נשים את הדברים בפרופורציה הנכונה.

יוליה שמאלוב-ברקוביץ: לא הבנתי...

אופיר אקוניס: לא יהיו פרסומות ברדיו?

אלי פולק: לא יהיו פרסומות בכלל.

אופיר אקוניס: הפרסום ברדיו מחזיק את רשות השידור היום.

אופיר אקוניס: גם את הרדיו וגם את הטלוויזיה.

אופיר אקוניס: רשות השידור מסכימה לביטול הפרסום ברדיו?

אופיר אקוניס: זו ההכנסה העיקרית שלה.

אלי פולק: ההכנסה נטו של רשות השידור מפרסומות היא 90 מיליון שקל, מתוך תקציב של 750,800.

אלי פולק: אז בא נשים את הדבר הזה - -

אופיר אקוניס: ההכנסות, לא התקצוב הממשלתי.

אלי פולק: אני מדבר על ההכנסות מפרסומת.

יוליה שמאלוב-ברקוביץ: זה 150.

אלי פולק: לא, זה 150 ברוטו וההוצאות שיש לה על הפקת הדברים מגיעים ל-60,70 מיליון שקל בשנה.

אלי פולק: כלומר, הנטו שלה הוא בסביבות ה-90 מיליון שקל, ויתקנו אותי פה אנשי הכספים של רשות השידור אבל הדברים הם בכתובים, לא המצאתי אותם.

אלי פולק: כך שההנחה הזאת - -

יוליה שמאלוב-ברקוביץ: - - -

אלי פולק: רגע, תרשי לי לומר עוד מילה ולחזור לנושא של מי שיש לו שני כלי רכב: אכן, זה נכון שמתוך 100% משפחות במדינת ישראל, 60% יש להן כלי רכב אחד.

אלי פולק: אני חוזר על זה: 60% כלי רכב אחד.

אלי פולק: אינני יודע את המספר שאין לו כלי רכב אבל אני מעריך שהוא סדר גודל של 10% ולכן, את נשארת עם סדר גודל של 30% לשני כלי רכב.

אלי פולק: מתוך ה-30% האלה, לפחות 10% אם לא 5%, זאת אומרת שליש או חצי מהם, המעביד משלם את כלי הרכב השני.

אלי פולק: לכן, מי שיש לו שני כלי רכב שישלם יותר או אותו דבר כמו היום, הוא מועט והוא בטל.

אלי פולק: לכן הדבר הזה נכון.

יוליה שמאלוב-ברקוביץ: מענין מה אומר על זה שר התחבורה, על הנושא הזה.

אתי בנדלר: הוא מתנגד.

אלי פולק: אני לא יודע מה שר התחבורה אומר על זה אבל אני מבקש לומר עוד מילה אחת: הוצע כאן שהאוצר ישלם את כל הסכום.

אלי פולק: לכאורה, הדבר הזה פותר הרבה מאוד דברים וזה נכון משום שברגע שזה בא מתקציב המדינה, העשיר משלם יותר לתקציב המדינה מאשר העני, וזה נכון.

אלי פולק: אבל יש עוד אלמנט, שנדמה לי ששכחתם אותו: בכל מסגרת החוק הזה דובר ודובר ודובר על ניתוק הרשות מהפוליטיקה ומהצורך לגשת לפוליטיקה.

אלי פולק: אם אתם יוצרים מצב שבו הרשות צריכה כל שנה לכתת רגליה אל משרד האוצר כדי לקבל את התקציב שלה - -

יוליה שמאלוב-ברקוביץ: למה כל שנה?

יוליה שמאלוב-ברקוביץ: עד שהרפורמה תסתיים.

אלי פולק: - - גם היום, כאשר היא מכתתת את רגליה, היא לא מקבלת ושמענו את מה שהיא צריכה לקבל בשביל הפנסיונרים למיניהם.

אלי פולק: אתם יוצרים מצב של תלות הרבה יותר חזקה מאשר כל תלות אחרת שדובר עליה במשך כל הישיבות הארוכות האלה, שדנו בצדק על ניסיון לשים גבול לכמה יכולה להיות התערבות מבחוץ.

אלי פולק: זאת ההתערבות החזקה ביותר שקיימת.

אלי פולק: לכן, נדמה שלי שההצעה שהוצעה מבחינה פרקטית, היא ההצעה הצודקת, והיא גם יכולה להתבצע ויכולה להתבצע על אמת.

אלי פולק: תודה רבה לכם.

יוליה שמאלוב-ברקוביץ: אני מאוד מקווה שהיא לא תתבצע.

ישראל אייכלר: לפי השיטה שלך, גם מערכת הבריאות, שלא תעמוד אל מול האוצר לבקש כל שנה כי צריך לנתק את הפוליטיקה מהבריאות.

ישראל אייכלר: אותו דבר הביטחון, אותו דבר כל הדברים.

ישראל אייכלר: איזה היגיון זה?

אלי פולק: מה שאתה מנסה לבוא ולומר זה שאם יש עוול במקום אחד, בא נעשה עוול גם במקום שני.

אלי פולק: אתה פותר עוול על ידי זה שאתה פותר עוול.

אלי פולק: יש פה עוול - -

דב חנין: לא, הוא אומר בדיוק את ההיפך.

אלי פולק: היום יש עוול.

אלי פולק: העוול שקיים היום הוא שאנשים שמרוויחים הרבה משלמים פחות.

כרמל שאמה-הכהן: פרופסור פולק, נא לסכם בבקשה.

אלי פולק: סיכמתי, אמרתי מה שיש לי לומר.

אלי פולק: תודה רבה.

כרמל שאמה-הכהן: חבר הכנסת זאב, בבקשה.

נסים זאב: אני חושב שאנחנו אולי לא שמים לב לנקודה העיקרית.

נסים זאב: מדברים על 5% כאשר בפועל אנחנו מגיעים ל-41%.

נסים זאב: זאת אומרת, אם אני מסתכל על שנת 2012 ו-2013, מדובר בהעלאה של עוד 20% ואח"כ עוד 16%.

נסים זאב: בסופו של דבר, זה מסתכם ב-41%.

נסים זאב: אני בעד להעלות בשנה הבאה, הקרובה, ב-5% ופה לעצור.

נסים זאב: אח"כ נעשה חושבים וחשבון נפש.

נסים זאב: אתה לא יכול - -

אופיר אקוניס: מה אתה מציע?

נסים זאב: אני אומר שנעלה רק ב-5%, שזה דבר סביר, דבר הגיוני וגם אני לא חושב - -

אופיר אקוניס: מאיזו שנה?

נסים זאב: מ-2012 כי ב-2011 כבר רובם שלמו, אני מבין.

אופיר אקוניס: כולם, מה זה?

אופיר אקוניס: יש עוד חובות?

נסים זאב: לפחות מי ששילם, אי אפשר לגבות ממנו עוד פעם, אם הוא שילם מראש הוא צריך לשלם עכשיו תוספת.

אופיר אקוניס: רני, אני מסכים.

נסים זאב: אדוני היושב ראש, אני מקווה שאתה שומע אותי וגם - -

כרמל שאמה-הכהן: אני לא שומע, אני מקשיב לך.

נסים זאב: - - גם ההיגיון אומר, אדוני היושב ראש, שאי אפשר להעביר את הנושא של אגרת הטלוויזיה - -

רוברט אילטוב: יש לנו ישיבת סיעה.

רוברט אילטוב: ..

כרמל שאמה-הכהן: אם חשוב לכם להישאר פה ולשמור שלא יעלו את האגרות לאזרחים, תשבו.

רוברט טיבייב: אבל אל "תשחק" לנו אותה, ובזמן שיש לנו ישיבת סיעה תעלה את זה להצבעה.

כרמל שאמה-הכהן: לא הבנתי מה אתם רוצים.

נסים זאב: שלא תהיה הצבעה היום.

כרמל שאמה-הכהן: או שבכלל לא...

קריאות: אנחנו מבקשים לדחות את ההצבעה לפעם אחרת, ליום אחר אם אפשר.

כרמל שאמה-הכהן: לכם גם יש ישיבות סיעה?

כרמל שאמה-הכהן: גם לך וגם לך?

נסים זאב: כן.

אופיר אקוניס: לנו אין במקרה.

נסים זאב: יש גם תפילת מנחה, אני צריך להקדים יותר.

יוליה שמאלוב-ברקוביץ: אנחנו רוצים להצביע נגד.

כרמל שאמה-הכהן: אני לא אמשיך בלי למצות את הדיון.

כרמל שאמה-הכהן: אתם רוצים לנעול את הישיבה ולהמשיך ביום אחר?

קריאות: כן, כן, בהחלט כן.

כרמל שאמה-הכהן: לכולם יש ישיבות סיעה?

קריאות: כן, יום שני...

נסים זאב: לנו יש ישיבת סיעה ותפילת מנחה גם.

דב חנין: אבל אדוני, יש עוד כמה דקות אז האם אפשר להגיד שני משפטים?

כרמל שאמה-הכהן: רגע, חבר הכנסת נסים בזכות דיבור.

נסים זאב: אני מודיע שאני משאיר את זכות הדיבור שלי לפעם הבאה.

דב חנין: אדוני, דקה לפני הנעילה.

דב חנין: ..

יוליה שמאלוב-ברקוביץ: אפשר לשמוע מה הצעות האוצר?

כרמל שאמה-הכהן: האוצר דיבר.

אופיר אקוניס: ביקשנו לפני חצי שנה הצעות אחרות, אדוני היושב ראש.

אופיר אקוניס: בנובמבר ביקשנו הצעות אחרות.

יהודה דורון: אתם לא שמתם לב ואמרתם משהו שפוגע גם בנכים.

לאה ורון: תאפשרו למר דורון לדבר.

יהודה דורון: אנחנו, ציבור הנכים, פטורים מאגרת רדיו.

יהודה דורון: אנחנו לא פטורים מאגרת הטלוויזיה.

יהודה דורון: יש קבוצות בקרב הנכים שפטורות, ויש קבוצה הכי קשה, שלא מקבלת את הפטור.

יהודה דורון: נכי צה"ל פטורים, עיוורים פטורים - -

קריאה: לא פטורים, ממומנים.

יהודה דורון: לא משנה.

יהודה דורון: יש את נכי פעולות האיבה – פטורים.

יהודה דורון: אני ביניהם, כי אני פעולות איבה גם כן, ויש נכים שההכנסה שלהם 2400 שקל לא פטורים.

יהודה דורון: כל הבתים מעוקלים, באים מרשות השידור ומוציאים להם דברים מהבית - -

אבי כץ: סליחה, לא מוציאים.

אבי כץ: אני מתנגד, אל תשמיץ.

לאה ורון: מר כץ, תרשום לך את ההערות ולאחר מכן תשיב.

כרמל שאמה-הכהן: תודה.

כרמל שאמה-הכהן: אתה ביקשת דקה, זה לא נאום.

יהודה דורון: אצלנו יש שתי מכוניות בבית כי אנחנו נשואים לנכים ולנכות.

יהודה דורון: מה שאתה מציע זה "לסדר" את הנכים פעמיים.

יהודה דורון: ההצעה לגבות מהנכים עכשיו, לפי מה שהצעת, זאת אומרת - -

כרמל שאמה-הכהן: למה?

כרמל שאמה-הכהן: אמרת שאתם פטורים מאגרת רדיו, לא?

יהודה דורון: מרדיו אבל לא מטלוויזיה.

יהודה דורון: הם יכניסו לנו את זה.

יהודה דורון: ..

כרמל שאמה-הכהן: לא הבנת ובפעם הבאה אני מציע שתבין היטב.

כרמל שאמה-הכהן: ההצעה שלי מיטיבה אתכם בצורה מוחלטת, פוטרת אתכם מהאגרה לגמרי.

יהודה דורון: תודה רבה.

דב חנין: תודה רבה, אדוני היושב ראש.

דב חנין: אני אנסה לתמצת בדקה: עמדתנו היא שהשידור הציבורי הוא חיוני.

דב חנין: אנחנו חייבים להבטיח אותו ואת עתידו.

דב חנין: הדרך לעשות את זה היא באמצעות תקציב המדינה.

דב חנין: יש למדינה תקציב ולא צריך לגלגל את השירות הזה על האזרחים כמו שלא מגלגלים על האזרחים את שירותי המשטרה, את שירותי מערכת החינוך ושירותים אחרים ברמת העיקרון.

דב חנין: לכן, המדינה צריכה לממן את זה - -

אופיר אקוניס: - -

דב חנין: אדוני היושב ראש, בכיוון הזה הגשנו שורה של הסתייגויות.

דב חנין: במידה ואדוני יגיע להצבעה עליהם, אני מבקש שיראו הדברים כהנמקה שלנו, של ההסתייגויות, ושהן יועמדו להצבעה.

כרמל שאמה-הכהן: דבריך נרשמו.

כרמל שאמה-הכהן: תודה רבה לכולם.

כרמל שאמה-הכהן: הישיבה נעולה.